બંધારણીય નિષ્ણાતોમાં વટહુકમ અંગે ભિન્ન મત પ્રવર્તી રહ્યા છે. મોટાભાગના નિષ્ણાતો કહે છે કે જો મેટર સુપ્રીમ કોર્ટમાં પેન્ડિંગ હોય તો ભાજપ સરકાર વટહુકમ શી રીતે લાવી શકે? ટ્રિપલ તલાક અંગેના મોદી સરકારના વટહુકમ અંગે સુપ્રીમ કોર્ટે દરમિયાનગીરી કરવાનો ઇનકાર કરતાં કહ્યું છે કે આ વટહુકમ અંગે શિયાળુ સત્રમાં ચર્ચા થવાની છે ત્યારે સુપ્રીમ કોર્ટ નાહકનો વિવાદ વકરાવવા ઈચ્છતી નથી. ઈશારો સ્પષ્ટ છે કે સુપ્રીમ કોર્ટ મોદી સરકાર સાથે સંઘર્ષ ઇચ્છતી નથી, પરંતુ કાનૂની મુદ્દે બાંધછોડ કરવા પણ તૈયાર નથી. સામાન્ય શિરસ્તો એવો છે કે સુપ્રીમ કોર્ટમાં મેટર પડતર હોય ત્યારે વટહુકમ લાવી શકાય છે, પરંતુ સુપ્રીમ કોર્ટના તાજેતરમાં જ નિવૃત્ત થયેલા વિદ્વાન ન્યાયમૂર્તિ જસ્ટિસ ચેલમેશ્વરે કહ્યું છે કે મોદી સરકાર ધારે તો વટહુકમ લાવી શકે છે. ભૂતકાળમાં કાવેરી જળવિવાદનો સુપ્રીમ કોર્ટનો ચુકાદો કર્ણાટકની વિધાનસભાએ વિધેયક પાસ કરીને ઉથલાવી નાંખ્યો હતો. સબરીમાલાનો સુપ્રીમ કોર્ટનો ચુકાદો સ્વીકારવા ખુદ સત્તાધારી ભાજપ તૈયાર નથી. ભૂતકાળમાં શાહબાનો ભરણપોષણ કેસમાં સુપ્રીમ કોર્ટનું જજમેન્ટ રાજીવ ગાંધીએ સંસદમાં પોતાની પ્રચંડ બહુમતીનો ઉપયોગ કરીને ઉલટાવી નાખ્યું હતું. ભાજપના રાજ્યસભાના સાંસદ રાકેશ સિંહાએ કહ્યું છે કે તેઓ જરૂર પડે સંસદના શિયાળુ સત્રમાં પ્રાઈવેટ મેમ્બર બિલ લાવીને મંદિરનિર્માણ અંગેનું વિધેયક રજૂ કરશે, જેના આધારે કાયદો બની શકે. ટૂંકમાં, વટહુકમ લાવવાનો માર્ગ ભાજપ સરકાર પાસે ઉપલબ્ધ જરૂર છે. મજાની વાત એ છે કે ભૂતકાળમાં નરસિંહરાવ વડાપ્રધાન હતા ત્યારે રામમંદિર-મસ્જિદ-મ્યુઝિયમ-લાયબ્રેરી બનાવવાનો વટહુકમ લાવવામાં આવ્યો હતો અને ત્યારે ભાજપની તત્કાલીન શીર્ષસ્થ નેતાગીરીએ તેનો વિરોધ કર્યો હતો. આ ઇતિહાસ સમજવા જેવો છે. નરસિંહરાવ સામે આક્ષેપ થતો હતો કે તેઓ સંઘ પરિવારની ‘ચડ્ડી' હતા અને પરિણામે બાબરી ધ્વંસ વખતે મહત્ત્વના છ કલાક દરમિયાન મૌની બાબા બની ગયા હતા. એ આક્ષેપ ક્યાંક સાચો પડતો જણાય છે? નરસિંહરાવે તા.૭ જાન્યુઆરી, ૧૯૯૩ના રોજ એક વટહુકમ બહાર પાડીને તત્કાલીન રાષ્ટ્રપતિ શંકરદયાલ શર્માના માધ્યમથી અયોધ્યાના વિવાદિત સ્થળની ૨.૭૭ એકરની આસપાસની ૬૦.૭૦ એકર જમીન સંપાદિત કરીને જાહેર કર્યું હતું કે આ સ્થળે ભગવાન રામનું ભવ્ય મંદિર, એક મસ્જિદ, યાત્રાળુઓ માટે ધર્મશાળાઓ, લાયબ્રેરી, મ્યુઝિયમ હોસ્પિટલ, પાર્કિંગ સહિતની અન્ય સુવિધાઓ ઉપલબ્ધ કરાવાશે. તત્કાલીન કેન્દ્રીય ગૃહરાજ્યમંત્રી એસ.બી.ચવ્હાણે અયોધ્યા એક્ટના નામે આ કાયદો સંસદમાં રજૂ કર્યો ત્યારે નરસિંહરાવ સરકારનો ભાજપના અગ્રણીઓ સુંદરસિંહ ભંડારી, સુષ્મા સ્વરાજ, અડવાણી સહિતનાં નેતાઓએ વિરોધ કર્યો હતો. નવાઈની વાત એ છે કે મુસ્લિમોએ પણ આ ઘટનાક્રમનો વિરોધ કર્યો હતો. પરિણામે વચગાળાનો રસ્તો કાઢવા બંધારણની કલમ-૧૪૩ અન્વયે નરસિંહરાવ સરકારે સુપ્રીમ કોર્ટનો અભિપ્રાય પ્રેસિડેન્શિયલ રેફરન્સના નામે માગ્યો હતો. .